Rata şomajului înregistrat la nivel naţional a fost, în ianuarie 2024, de 2,98%, mai mică decât cea din luna ianuarie a anului 2023 cu 0,03 puncte procentuale, dar în ușoară creștere față de luna precedentă.
Conform unui comunicat al Agenţiei Naţionale pentru Ocuparea Forţei de Muncă, numărul total de şomeri la finele lunii ianuarie 2024 a fost de 239.815 de persoane, mai mare cu 4.179 de persoane faţă de cel înregistrat la finele lunii anterioare.
Din totalul şomerilor înregistraţi, 57.644 au fost şomeri indemnizaţi şi 182.171 neindemnizaţi. Totodată, numărul şomerilor indemnizaţi a crescut cu 5.228 de persoane, iar numărul şomerilor neindemnizaţi a scăzut cu 1.049 de persoane faţă de luna precedentă.
Pe medii de rezidenţă, numărul şomerilor la finele lunii ianuarie se prezintă astfel: 69.639 şomeri provin din mediul urban şi 170.176 şomeri provin din mediul rural.
Numărul şomerilor femei la 31 ianuarie 2024 era de 113.650 de persoane, în timp ce numărul şomerilor bărbaţi era de 126.165 de persoane.
Cei mai mulţi şomeri aveau între 40 – 49 de ani (56.674), urmaţi de cei cu vârsta peste 55 ani (50.170), la polul opus aflându-se persoanele între 25 – 29 de ani (14.804).
Referitor la structura şomajului după nivelul de instruire, şomerii fără studii şi cei cu nivel de instruire primar au o pondere însemnată în totalul şomerilor înregistraţi în evidenţele ANOFM (28,82%).
Şomerii cu nivel de instruire gimnazial reprezintă 33,27% din totalul şomerilor înregistraţi, iar cei cu studii universitare 4,8%.